
ΝΟΜΟΣΧΕΔΙΟ ΜΕ ΤΙΤΛΟ
«ΝΟΜΟΣ ΠΟΥ ΤΡΟΠΟΠΟΙΕΙ ΤΟΥΣ ΠΕΡΙ ΔΙΑΤΗΡΗΤΕΩΝ ΟΙΚΟΔΟΜΩΝ 
ΝΟΜΟΥΣ ΤΟΥ 2002 ΜΕΧΡΙ (Αρ.1) ΤΟΥ 2026»

	Συνοπτικός 
τίτλος.
240(I)/2002
37(Ι)/2014
47(Ι)/2014.


	1.  Ο παρών Νόμος θα αναφέρεται ως ο περί Διατηρητέων Οικοδομών (Τροποποιητικός) (Αρ. 1) Νόμος του 2026 και θα διαβάζεται μαζί με τους περί Διατηρητέων Οικοδομών Νόμους του 2002 μέχρι (Αρ. 2) του 2014 (που στο εξής θα αναφέρονται ως «ο βασικός νόμος») και ο βασικός νόμος και ο παρών Νόμος θα αναφέρονται μαζί ως οι περί Διατηρητέων Οικοδομών Νόμοι του 2002 μέχρι (Αρ. 1) του 2026.


	Τροποποίηση του  άρθρου 2 του βασικού νόμου.
	2. Το άρθρο 2  του βασικού Νόμου τροποποιείται με:

(α) Με την προσθήκη, στην κατάλληλη αλφαβητική σειρά,
των ακόλουθων νέων όρων και των ορισμών τους:

«διατηρητέα περιοχή» σημαίνει περιοχή αναφορικά με την οποία εκδόθηκε Διάταγμα Διατήρησης, σύμφωνα με το άρθρο 38 του περί Πολεοδομίας και Χωροταξίας Νόμου·

«Λογαριασμός» σημαίνει ο Λογαριασμός Καταθέσεων του Τμήματος Πολεοδομίας και Οικήσεως - Διατηρητέες Οικοδομές·

«Μητρώο Συντελεστή Δόμησης» σημαίνει το μητρώο που περιλαμβάνει τον διαθέσιμο συντελεστή για μεταφορά από διατηρητέα οικοδομή ή περιοχή, και τον αιτούμενο συντελεστή για μεταφορά προς οικοδομή δέκτη·

«τεμάχιο δότης» σημαίνει τεμάχιο σε διατηρητέα περιοχή·

(β) την αντικατάσταση της ερμηνείας του όρου «τύποι μετασχηματισμού» με την ακόλουθη νέα ερμηνεία -  

«τύποι μετασχηματισμού» σημαίνει τους μαθηματικούς τύπους που προβλέπονται στο Διάταγμα που αναφέρεται στο άρθρο 13 του παρόντος Νόμου·

(γ) την αντικατάσταση της ερμηνείας του όρου «υπολειπόμενος μεταφερόμενος συντελεστής δόμησης» με την ακόλουθη νέα ερμηνεία -  

«υπολειπόμενος μεταφερόμενος συντελεστής δόμησης» σημαίνει τον υπολειπόμενο συντελεστή δόμησης που μεταφέρεται στην οικοδομή δέκτη και υπολογίζεται σύμφωνα με τον Τύπο μετασχηματισμού που προβλέπεται στο Διάταγμα του Υπουργού·




	Τροποποίηση του άρθρου 3 του βασικού νόμου.
	3. Το άρθρο 3 του βασικού νόμου τροποποιείται ως ακολούθως: 
(α) με την αντικατάσταση της πρώτης επιφύλαξης με την ακόλουθη επιφύλαξη:

«Νοείται ότι αντί χωρομετρικό σχέδιο ή σχέδια, το διάταγμα μπορεί να παραπέμπει σε περιοχές δέκτες όπως καθορίζονται σε σχέδιο ή σχέδια ανάπτυξης που εκπονούνται σύμφωνα με τον περί Πολεοδομίας και Χωροταξίας Νόμο.»

(β) με τη προσθήκη δεύτερης επιφύλαξης:

«Νοείται περαιτέρω ότι μπορεί να καθορίζεται περιοχή δέκτης σε σχέδιο ή σχέδια ανάπτυξης που εκπονούνται σύμφωνα με τον περί Πολεοδομίας και Χωροταξίας Νόμο αντί στο διάταγμα που αναφέρεται στο εδάφιο (1).»



	Τροποποίηση του άρθρου 4 του βασικού νόμου.
	4. Το άρθρο 4 του βασικού νόμου τροποποιείται με την αντικατάσταση του άρθρου από το ακόλουθο νέο άρθρο:

«4. (1) Ο Υπουργός μπορεί, ύστερα από αίτηση του ιδιοκτήτη διατηρητέας οικοδομής ή ιδιοκτήτη τεμαχίου σε διατηρητέα περιοχή, να επιτρέψει τη μεταφορά ολόκληρου ή μέρους του υπολειπόμενου η χαρισμένου μεταφερόμενου συντελεστή δόμησης σε περιοχή δέκτη.

(2) Ο Υπουργός μπορεί, ύστερα από αίτηση ιδιοκτήτη οικοδομής σε περιοχή δέκτη, να επιτρέψει τη μεταφορά συντελεστή δόμησης προς όφελος διατηρητέας οικοδομής.
 
(3) Για σκοπούς μεταφοράς συντελεστή δόμησης, ο Διευθυντής διατηρεί μητρώο συντελεστή δόμησης, σύμφωνα με σχετικό πρότυπο που καθορίζεται από τον Υπουργό Εσωτερικών:

Νοείται ότι ο Διευθυντής δύναται να εκδίδει εγκυκλίους σε σχέση με τη διαχείριση του Λογαριασμού και στον καθορισμό προτεραιότητας στην κατανομή των χορηγιών.»


	Τροποποίηση του άρθρου 5 του βασικού νόμου.
	5. Το άρθρο 5 του βασικού νόμου τροποποιείται με την αντικατάσταση του άρθρου από το ακόλουθο νέο άρθρο:

«5.	Ο Υπουργός μπορεί, κατά τη χορήγηση της άδειας που προβλέπεται στο άρθρο 4, να επιβάλει οποιουσδήποτε όρους κρίνει σκόπιμο, περιλαμβανομένων όρων αναφορικά με τη χρήση της οικοδομής ή του τεμαχίου δότη και της οικοδομής δέκτη, της θέσης και μορφή την οποία θα πάρει ο μεταφερόμενος συντελεστής δόμησης, και τη συντήρηση της διατηρητέας οικοδομής ή τη διαμόρφωση του τεμαχίου δότη.»


	Τροποποίηση του άρθρου 6 του βασικού νόμου.
	6. Το άρθρο 6 του βασικού νόμου τροποποιείται με την αντικατάσταση του άρθρου από το ακόλουθο νέο άρθρο:

«6.(1) Η άδεια για μεταφορά συντελεστή δόμησης από οικοδομή δότη ή τεμάχιο δότη όπως καταγράφεται προς στο Μητρώο Συντελεστή Δόμησης θα αναφέρει, μεταξύ άλλων-

(α) Την οικοδομή δότη από την οποία εγκρίνεται η μεταφορά ή το τεμάχιο δότη από το οποίο εγκρίνεται η μεταφορά, το εμβαδό του οικοπέδου ή του τεμαχίου δότη και τον υφιστάμενο και επιτρεπόμενο συντελεστή δόμησης·

(β) τον ιδιοκτήτη της οικοδομής ή του τεμαχίου δότη·

(γ) το μεταφερόμενο συντελεστή δόμησης, με αναφορά στα τετραγωνικά μέτρα δομήσιμου εμβαδού που θα αφαιρεθούν από το τεμάχιο δότη και καταγράφονται στο μητρώο συντελεστή δόμησης, σύμφωνα με τους τύπους μετασχηματισμού που προβλέπονται στο διάταγμα που εκδίδεται δυνάμει του άρθρου 13·

(δ) τους όρους τους οποίους τυχόν επέβαλε ο Υπουργός, σύμφωνα με το άρθρο 5.

(2)	Η άδεια για μεταφορά συντελεστή δόμησης προς την οικοδομή δέκτη, όπως καταγράφεται στο μητρώο συντελεστή δόμησης, θα αναφέρει, μεταξύ άλλων-

(α) Την οικοδομή δέκτη προς την οποία επιτράπηκε η μεταφορά, το εμβαδό του οικοπέδου της οικοδομής δέκτη και τον υφιστάμενο και επιτρεπόμενο συντελεστή δόμησης·

(β) τον ιδιοκτήτη της οικοδομής δέκτη·

(γ) το μεταφερόμενο συντελεστή δόμησης, όπως καταγράφεται από την αρμόδια Αρχή, με αναφορά στα τετραγωνικά μέτρα δομήσιμου εμβαδού που θα μεταφερθούν στην οικοδομή δέκτη·

(δ) το συνολικό κόστος του μεταφερόμενου εμβαδού και το αντίστοιχο ποσό της εισφοράς προς τον Λογαριασμό, σύμφωνα με το άρθρο 15· και

(ε) τους όρους τους οποίους τυχόν επέβαλε ο Υπουργός, σύμφωνα με το άρθρο 5.»




	Τροποποίηση του άρθρου 7 του βασικού νόμου.
	7. Το άρθρο 7 του βασικού νόμου τροποποιείται με την αντικατάσταση του άρθρου από το ακόλουθο νέο άρθρο:

«7.(1) Ο ιδιοκτήτης οικοδομής δότη μπορεί να χρησιμοποιήσει είτε ο ίδιος το μεταφερόμενο συντελεστή δόμησης του ακινήτου του είτε να τον πωλήσει.

 (2) Ο ιδιοκτήτης της οικοδομής δέκτη δεν μπορεί να μεταφέρει σε άλλο τεμάχιο το μεταφερόμενο συντελεστή δόμησης και η πράξη θεωρείται τετελεσμένη.»


	Τροποποίηση του άρθρου 9 του βασικού νόμου.
	8. Το άρθρο 9 του βασικού νόμου τροποποιείται με την αντικατάσταση του άρθρου από το ακόλουθο νέο άρθρο:

«9.(1) Ο υπολειπόμενος μεταφερόμενος συντελεστής δόμησης αφαιρείται οριστικά από το οικόπεδο ή το τεμάχιο στο οποίο βρίσκεται η οικοδομή δότης ή από το τεμάχιο δότης και προστίθεται οριστικά στο οικόπεδο στο οποίο βρίσκεται η οικοδομή δέκτης.

(2) Ευθύς μετά την κατάθεση των ποσών και ποσοστών που αναφέρονται στα άρθρα 14 και 15 του παρόντος Νόμου, ο Διευθυντής οφείλει να ειδοποιεί το Διευθυντή του Τμήματος Κτηματολογίου και Χωρομετρίας ώστε αυτός να καταχωρεί στα κτηματολογικά βιβλία που τηρεί και να αναγράφει στο πιστοποιητικό ιδιοκτησίας της οικοδομής δότη ή του τεμαχίου δότη και της οικοδομής δέκτη κάθε μεταφορά υπολειπόμενου ή/ και χαρισμένου, ανάλογα με την περίπτωση, συντελεστή δόμησης.


	Τροποποίηση του άρθρου 10 του βασικού νόμου.
	9. Το άρθρο 10 του βασικού νόμου τροποποιείται με την αντικατάσταση του άρθρου από το ακόλουθο νέο άρθρο:

«10. Σε περίπτωση που οικοδομή δότης μεταβιβάζεται στη Δημοκρατία ή σε αρχή τοπικής διοίκησης χωρίς οποιαδήποτε αντιπαροχή, ο Υπουργός μπορεί να δώσει άδεια στον ιδιοκτήτη της οικοδομής αυτής να μεταφέρει σε περιοχή δέκτη ολόκληρο τον επιτρεπόμενο συντελεστή δόμησης της οικοδομής που μεταβίβασε, αφού θεωρηθεί ως υπολειπόμενος συντελεστής δόμησης, σύμφωνα με τον  Τύπο μετασχηματισμού που προβλέπεται στο Διάταγμα του Υπουργού.»


	Τροποποίηση του άρθρου 11 του βασικού νόμου.
	10. Το άρθρο 11 του βασικού νόμου τροποποιείται με την προσθήκη της ακόλουθης επιφύλαξης:

«Νοείται ότι η εν λόγω πράξη μεταφοράς πρέπει να γίνεται ταυτόχρονα μεταξύ οικοδομής δότη/δέκτη.»


	Τροποποίηση του άρθρου 12 του βασικού νόμου.

	11. Το άρθρο 12 του βασικού νόμου τροποποιείται με την αντικατάσταση του άρθρου από το ακόλουθο νέο άρθρο:

«12.	Η μεταφορά του μεταφερόμενου συντελεστή δόμησης οικοδομής δότη ή τεμαχίου δότη, ολόκληρου ή μέρους του όπως καταγράφεται στο μητρώο συντελεστή δόμησης, μπορεί να γίνει είτε ταυτόχρονα είτε σε διαφορετικούς χρόνους.»


	Τροποποίηση του άρθρου 13 του βασικού νόμου.

	12. Το άρθρο 13 του βασικού νόμου τροποποιείται με την αντικατάσταση του άρθρου από το ακόλουθο νέο άρθρο:

«13.	Ο Υπουργός, με διάταγμα που δημοσιεύεται στην Επίσημη Εφημερίδα της Δημοκρατίας, καθορίζει τους τύπους μετασχηματισμού σύμφωνα με τους οποίους υπολογίζεται το εμβαδό που μπορεί να μεταφερθεί από την οικοδομή δότη ή από τεμάχιο δότη προς την οικοδομή δέκτη.»


	Τροποποίηση του άρθρου 14 του βασικού νόμου.
	13. Το άρθρο 14 του βασικού νόμου τροποποιείται με την αντικατάσταση των εδαφίων (1) και (2) από τα ακόλουθα νέα εδάφια:

«14.(1) Σε περίπτωση που οικοδομή δότης χρειάζεται συντήρηση και ο ιδιοκτήτης της υποβάλει ικανοποιητικά στοιχεία για το σκοπό αυτό, τότε ο Υπουργός μπορεί, πέραν της μεταφοράς υπολειπόμενου μεταφερόμενου συντελεστή δόμησης, να δώσει άδεια σύμφωνα με το άρθρο 4 του παρόντος Νόμου, να έχει και χαρισμένο συντελεστή δόμησης που υπολογίζεται με βάση τον Τύπο μετασχηματισμού που καθορίζεται στο διάταγμα που εκδίδεται δυνάμει του άρθρου 13.

(2)	Το χρηματικό ποσό που οφείλει να πληρώσει ο ιδιοκτήτης της οικοδομής δέκτη για το εμβαδόν αυτό υπολογίζεται με βάση αξία ανά τετραγωνικό μέτρο που δίνεται από το Διευθυντή του Τμήματος Κτηματολογίου και Χωρομετρίας και κατατίθεται στο Λογαριασμό από τον ιδιοκτήτη της οικοδομής δέκτη και, αφαιρουμένου του ποσοστού δέκα τοις εκατόν (10%) που παρακρατείται ως εισφορά δυνάμει του εδαφίου (1) του άρθρου 15, παρέχεται σταδιακά στον ιδιοκτήτη της οικοδομής δότη, σύμφωνα με την πρόοδο των οικοδομικών εργασιών συντήρησης της οικοδομής δότη.»


	Τροποποίηση του άρθρου 15 του βασικού νόμου.
	14. Το άρθρο 15 του βασικού νόμου τροποποιείται ως εξής:

(α) με την αντικατάσταση του τίτλου του άρθρου από τον ακόλουθο νέο τίτλο:

«Εισφορά διαδικασίας μεταφοράς»

(β) με την αντικατάσταση του άρθρου από το ακόλουθο νέο άρθρο:

«15.	Ποσοστό δέκα τοις εκατόν (10%) επί της αξίας του μεταφερόμενου συντελεστή δόμησης κατατίθεται ως εισφορά προς τον Λογαριασμό από τον ιδιοκτήτη της οικοδομής δέκτη, για ειδικούς σκοπούς διάσωσης και αποκατάστασης διατηρητέων οικοδομών.»


	Διαγραφή του άρθρου 15Α
	15. Το άρθρο 15Α διαγράφεται.

	Τροποποίηση του άρθρου 17 του βασικού νόμου. 
	16. Το άρθρο 17 του βασικού νόμου τροποποιείται ως ακολούθως: 

(α) με την προσθήκη της πιο κάτω φράσης στο τέλος του εδαφίου (1):

«περιλαμβανομένης και της επιχορήγησης για την ενδιάμεση συντήρηση κελύφους:»

(β) με την προσθήκη, αμέσως μετά το εδάφιο (1), των ακόλουθων επιφυλάξεων:

«Νοείται ότι:

(i), οποιοδήποτε ποσό επιχορήγησης παρέχεται στον ιδιοκτήτη διατηρητέας οικοδομής δυνάμει των διατάξεων του παρόντος νόμου μειώνει το ποσό της δαπάνης για το οποίο παρέχεται έκπτωση δυνάμει του παρόντος εδαφίου·

(ii) για τους σκοπούς του παρόντος εδαφίου, κάθε τέτοια δαπάνη κατανέμεται ισόποσα στο φορολογικό έτος πραγματοποίησής της και στα αμέσως επόμενα τέσσερα (4) φορολογικά έτη, και ο ιδιοκτήτης δύναται για κάθε φορολογικό έτος να μην διεκδικεί μέρος ή ολόκληρη την έκπτωση·

(iii) ποσά έκπτωσης που χορηγούνται δυνάμει του παρόντος εδαφίου αλλά δεν έχουν διεκδικηθεί, κατανέμονται ισόποσα και δύναται να διεκδικηθούν στην εναπομείνασα χρονική περίοδο, ως αυτή ορίζεται στην παράγραφο (ii), και δικαίωμα έκπτωσης που προκύπτει λόγω κατανομής από προηγούμενα έτη, το οποίο δεν διεκδικείται, επίσης κατανέμεται ισόποσα και δύναται να διεκδικηθεί στην εναπομείνασα χρονική περίοδο, ως αυτή ορίζεται στην παράγραφο (ii).»

	Τροποποίηση του άρθρου 18 του βασικού νόμου.
	17. Το άρθρο 18 του βασικού νόμου τροποποιείται με την προσθήκη της ακόλουθης επιφύλαξης:

«18.	Νοείται ότι, το πιστοποιητικό του Υπουργού έχει διάρκεια ισχύος είκοσι (20) έτη»


	Τροποποίηση του άρθρου 20 και προσθήκη του νέου άρθρου 20Α στο βασικό νόμο. 
	18. Το άρθρο 20 του βασικού νόμου τροποποιείται ως ακολούθως:

(α) με την αντικατάσταση του άρθρου από το ακόλουθο νέο άρθρο:

«20.	Δεν επιβάλλεται ή δεν εισπράττεται φόρος δυνάμει του περί Φορολογίας Ακινήτου Ιδιοκτησίας Νόμου σε διατηρητέα οικοδομή ή διατηρητέο τεμάχιο, αν ο ιδιοκτήτης της παρουσιάζει στο Διευθυντή του Τμήματος Εσωτερικών Προσόδων πιστοποιητικό του Υπουργού ότι συμπληρώθηκαν τα έργα συντήρησης της οικοδομής ή ότι αυτή δε χρειάζεται συντήρηση ή ότι δεν υφίστανται μη αδειοδοτημένες κατασκευές στο διατηρητέο τεμάχιο, αντίστοιχα:

Νοείται ότι, το πιστοποιητικό του Υπουργού έχει διάρκεια ισχύος είκοσι (20) έτη»

(β) με την προσθήκη αμέσως μετά το άρθρο 20 αυτού, του ακόλουθου νέου άρθρου 20Α:

«20Α. Ανεξάρτητα από τις διατάξεις του περί Φορολογίας Κεφαλαιουχικών Κερδών Νόμου, δεν αποτελεί διάθεση για σκοπούς του εν λόγω Νόμου η διάθεση διατηρητέας οικοδομής, την οποία ο υφιστάμενος ιδιοκτήτης, καθώς και κάθε αμέσως προηγούμενος ιδιοκτήτης που τη διάθεσε δια δωρεάς σε μέλος της οικογένειας του ή του οποίου η διάθεση εμπίπτει στις διατάξεις των παραγράφων (δ) και (ε) του άρθρου 10 του εν λόγω Νόμου,  νοουμένου ότι η συνολική περίοδος κατοχής της διατηρητέας οικοδομής από τα πιο πάνω πρόσωπα ανέρχεται σε τουλάχιστον είκοσι (20) έτη μετά την έκδοση πιστοποιητικού του Υπουργού Εσωτερικών στο οποίο φαίνεται ότι τα έργα συντηρήσεως της εν λόγω διατηρητέας οικοδομής έχουν συμπληρωθεί. 


	Τροποποίηση του άρθρου 23 του βασικού νόμου.
	19. Το άρθρο 23 του βασικού νόμου τροποποιείται με την αντικατάσταση στο εδάφιο (2) της φράσης «σε ειδικό έντυπο» με τη φράση «με τρόπο».
 

	Προσθήκη του νέου άρθρου 26 στο βασικό νόμο.
	20. Ο παρών νόμος τροποποιείται με την προσθήκη του ακόλουθου νέου άρθρου 26:

«26 (1) Οι αιτήσεις που προβλέπονται από τον νόμο υποβάλλονται σε ηλεκτρονική μορφή στο Πληροφοριακό Σύστημα του Τμήματος Πολεοδομίας και Οικήσεως.

(2) Το Μητρώο Συντελεστή Δόμησης τηρείται σε ηλεκτρονική μορφή:

Νοείται ότι μέχρι την εφαρμογή των ηλεκτρονικών αιτήσεων, οι αιτήσεις υποβάλλονται στον Διευθυντή του Τμήματος Πολεοδομίας και Οικήσεως σε τύπο τον οποίο καθορίζει.»


	
Έναρξη 
ισχύος.

	
21. Ο παρών Νόμος ισχύει από την ημερομηνία δημοσίευσης του στην Επίσημη Εφημερίδα της Δημοκρατίας.


ΑΙΤΙΟΛΟΓΙΚΗ ΕΚΘΕΣΗ

Σκοπός του νομοσχεδίου είναι η τροποποίηση του βασικού Νόμου έτσι ώστε να εκσυγχρονισθούν συγκεκριμένες διατάξεις του, και να βελτιωθεί η λειτουργικότητα του. 

Συγκεκριμένα, εισάγονται ρυθμίσεις που αφορούν τη μεταφορά συντελεστή από  τεμάχια που βρίσκονται σε διατηρητέες περιοχές, ως αυτές ορίζονται στο άρθρο 38 του περί Πολεοδομίας και Χωροταξίας Νόμου.

Επίσης, εισάγονται τροποποιήσεις στη διαδικασία μεταφορά συντελεστή δόμησης με σκοπό την απλοποίησή της και την επίσπευση μελέτης και διεκπεραίωσης, σχετικών με την εν λόγω διαδικασία, αιτήσεων. Η προτεινόμενη διαδικασία προβλέπει τη δημιουργία Μητρώου Συντελεστή Δόμησης που περιλαμβάνει το απόθεμα του  διαθέσιμου συντελεστή για μεταφορά από διατηρητέες οικοδομές ή περιοχές, που προκύπτει από την ενεργοποίηση των διατάξεων της νομοθεσίας για μεταφορά συντελεστή δόμησης στο πλαίσιο των διαδικασιών αποκατάστασης/ συντήρησης διατηρητέων οικοδομών ή διασφάλισης της προστασίας των διατηρητέων περιοχών,  και το σύνολο της αξίας του πρόσθετου συντελεστή δόμησης που παρέχεται σε περιοχές δέκτες. Προβλέπει, επίσης, τη δημιουργία Λογαριασμού Καταθέσεων στο Τμήμα Πολεοδομίας και Οικήσεως για τις Διατηρητέες Οικοδομές, ώστε να επιτευχθεί η αποσύνδεση των αιτήσεων Δότη σε Δέκτη.

Περαιτέρω, εισάγονται τροποποιήσεις ώστε να μην υπόκειται σε φόρο κεφαλαιουχικών κερδών η πώληση διατηρητέας οικοδομής που κατεχόταν από την ιδιοκτήτρια οικογένεια για 20 έτη μετά την έκδοση του πιστοποιητικού συμπλήρωσης της συντήρησης από τον Υπουργό Εσωτερικών.  Η εν λόγω απαλλαγή κρίνεται αναγκαία επειδή κατά την πώληση διατηρητέας οικοδομής δεν εκπίπτονται οι δαπάνες για τις οποίες χορηγήθηκαν φορολογικές εκπτώσεις για σκοπούς φόρου εισοδήματος, ή που έχουν επιχορηγηθεί, μειώνοντας έτσι το φορολογικό όφελος που είχε παρασχεθεί ως κίνητρο για τη συντήρηση της διατηρητέας οικοδομής.      
Στα 20 έτη κατοχής θα συνυπολογίζονται και οι ιδιοκτήτες που απέκτησαν τη διατηρητέα οικοδομή μέσω:
· Δωρεάς από συγγενικό πρόσωπο·
· Δωρεάς που γίνεται σε εταιρεία περιορισμένης ευθύνης, της οποίας οι μέτοχοι είναι μέλη και εξακολουθούν για μια πενταετία μετά τη δωρεά να είναι μέλη της οικογένειας του διαθέτη·
· Δωρεάς που γίνεται από εταιρεία περιορισμένης ευθύνης, της οποίας όλοι οι μέτοχοι είναι μέλη της ίδιας οικογένειας, σε μέτοχό της όταν το αντικείμενο της δωρεάς αποκτήθηκε από την εν λόγω εταιρεία επίσης με δωρεά.

Τέλος, εισάγονται ρυθμίσεις για τη δυνατότητα χρήσης ηλεκτρονικών μέσων. 



